RO Jurnalul Oficial al Uniunii Europene C 93/18

Notificare în temeiul articolului 114 alineatul (4) din Tratatul privind funcționarea Uniunii Europene – Autorizație de menținere a unor măsuri naționale mai stricte decât dispozițiile unei măsuri UE de armonizare

(Text cu relevanță pentru SEE)

(2015/C 93/08)

1. Prin scrisoarea din 25 noiembrie 2014, primită de Comisie la 26 noiembrie 2014, Danemarca a notificat acesteia din urmă intenția sa de a menține (1), în legislația daneză, dispozițiile naționale privind utilizarea nitriților ca aditivi în produsele din carne, cu toate că acestea diferă de dispozițiile din Regulamentul (CE) nr. 1333/2008 al Parlamentului European și al Consiliului (2). Ordinul nr. 542 din 27.5.2013 privind aditivii alimentari din alimente [BEK nr. 542 af 27.5.2013 (tilsætningbekendtgørelsen), Offentliggørelsedato: 31.5.2013, Fødevarerministeriet]. Notificarea se referă la substanțele E 249 (nitrit de potasiu) și E 250 (nitrit de sodiu) (nitriți) din anexa II partea E din regulament, categoria de alimente 8 (lista UE).

2. Nivelurile maxime au fost stabilite inițial în Directiva 2006/52/CE a Parlamentului European și a Consiliului (3). Directiva respectivă a fost adoptată de Parlamentul European și Consiliu la 5 iulie 2006 și se bazează pe articolul 95 din Tratatul CE (devenit articolul 114 din Tratatul privind Funcționarea Uniunii Europene – TFUE). În ceea ce privește utilizarea nitraților și nitriților în produsele din carne, directiva are drept scop stabilirea unui echilibru între, pe de o parte, efectele protectoare ale nitriților împotriva multiplicării bacteriei responsabile de producerea botulismului, boală care pune în pericol viața, și, pe de altă parte, riscul de formare a nitrozaminelor cancerigene din cauza nitriților prezenți în produsele din carne, în conformitate cu avizul științific oferit de Autoritatea Europeană pentru Siguranța Alimentară (EFSA) și de Comitetul științific pentru alimentație (SCF). Directiva 95/2/CE a Parlamentului European și a Consiliului (4), astfel cum a fost adoptată inițial, a stabilit limitele maxime reziduale pentru nitriți și nitrați în diferite produse din carne. În schimb, Directiva 2006/52/CE a introdus principiul, recomandat într-un aviz EFSA din 2003, conform căruia controlul nitriților ar trebui reglementat prin cantitățile maxime de nitrit de potasiu (E 249) și nitrit de sodiu (E 250) care pot fi adăugate în cadrul procesului de fabricație a produselor din carne. Aceste cantități sunt de 150 mg/kg pentru produsele din carne în general și de 100 mg/kg pentru produsele din carne sterilizate. Prin derogare, Directiva 2006/52/CE prevede limite maxime reziduale pentru anumite produse din carne fabricate prin metode tradiționale, în cazul cărora nu se pot controla cantitățile adăugate din cauza procesului de producție tradițional. Utilizarea autorizată a nitriților în cauză a fost transferată în noua listă a Uniunii care include aditivii alimentari autorizați pentru utilizarea în alimente și condițiile de utilizare, din anexa II la Regulamentul (CE) nr. 1333/2008, care a fost prevăzută prin Regulamentul (UE) nr. 1129/2011 al Comisiei (5).

3. Ordinul danez nr. 542 permite adăugarea nitritului de potasiu (E 249) și a nitritului de sodiu (E 250) în produsele din carne numai în măsura în care nu sunt depășite cantități adăugate specifice. În funcție de produs, aceste cantități maxime sunt de 0, 60, 100 sau 150 mg/kg. Spre deosebire de Regulamentul (CE) nr. 1333/2008, dispozițiile daneze nu conțin excepții de la principiul stabilirii cantităților adăugate maxime pentru nitriți și nu permit, prin urmare, introducerea pe piață a anumitor produse din carne tradiționale provenite din alte state membre. În ceea ce privește aplicarea limitelor de 0 și 60 mg/kg, legislația daneză conține, în plus, în cazul anumitor produse din carne, limite mai reduse, în comparație cu regulamentul, pentru cantitățile de nitriți adăugate.

4. Dispozițiile daneze sunt, prin urmare, mai stricte decât Regulamentul (CE) nr. 1333/2008 în ceea ce privește adăugarea nitriților în produsele din carne.

5. Regatul Danemarcei consideră că, spre deosebire de Regulamentul (CE) nr. 1333/2008, dispozițiile daneze actuale sunt în deplină conformitate cu avizul emis de EFSA (6), conform căruia siguranța produselor din carne în general poate fi asigurată prin adăugarea a 50 mg de nitrit per kg de produs. De asemenea, Danemarca subliniază faptul că prin cantitățile adăugate maxime mai scăzute stabilite în dispozițiile daneze se reduce și mai mult riscul pe care îl prezintă nitrozaminele, care reprezintă principala sa preocupare. Danemarca evidențiază faptul că, deși normele care prevăd limite mai scăzute pentru nitriții care pot fi adăugați în produsele din carne se aplică de mai mulți ani, aceste norme nu au creat niciodată probleme în ceea ce privește conservarea produselor în cauză, precum și că Danemarca are o rată foarte scăzută de botulism în comparație cu alte state membre și că nu s-a înregistrat niciun caz provocat de produse din carne din 1980. Cele mai recente date furnizate de Danemarca arată că evoluția modelelor de consum nu s-a schimbat în mod semnificativ de la Decizia 2010/561/UE a Comisiei (7). Consumul de carne în rândul populației daneze este în creștere constantă, dar consumul de produse din carne care conțin nitriți rămâne în mare măsură neschimbat. În sfârșit, se constată o creștere continuă a importurilor de produse din carne din alte state membre.

6. În 2014, Comisia a finalizat un studiu documentar destinat monitorizării punerii în aplicare de către statele membre a normelor UE privind nitriții. Studiul s-a bazat pe răspunsurile la un chestionar care a fost transmis tuturor statelor membre. Acesta a evidențiat faptul că, în afară de câteva excepții, cantitatea tipică de nitriți în produsele din carne nesterilizate este mai mică decât cantitatea maximă admisă în UE, dar mai mare decât nivelurile daneze. S-a concluzionat că ar trebui explorată mai îndeaproape posibilitatea de a revizui nivelurile maxime actuale ale nitriților. Prin urmare, Comisia a lansat un studiu ad-hoc privind utilizarea nitriților de către industrie și necesitatea lor în diferitele categorii de produse din carne, inclusiv privind protecția împotriva bacteriei Clostridium botulinum. Concluziile acestui studiu vor fi disponibile până la sfârșitul anului 2015. În plus, Regulamentul (UE) nr. 257/2010 al Comisiei (8) prevede că EFSA trebuie să reevalueze siguranța utilizării nitriților până la sfârșitul anului 2015. Concluziile studiului documentar desfășurat în statele membre, studiul ad-hoc privind utilizarea nitriților de către industrie, reevaluarea efectuată de EFSA și datele raportate de Danemarca vor permite Comisiei să revizuiască nivelurile maxime de nitriți începând din 2016.

7. Comisia va analiza această notificare în conformitate cu articolul 114 alineatele (4) și (6) din TFUE. Articolul 114 alineatul (4) prevede că, dacă după adoptarea unei măsuri a UE de armonizare, un stat membru dorește menținerea unor dispoziții naționale mai stricte justificate de necesități majore, menționate la articolul 36 din TFUE sau referitoare la protecția mediului sau a condițiilor de muncă, acesta adresează Comisiei o notificare, indicând motivele menținerii acestor dispoziții. După notificarea dispozițiilor daneze, Comisia are la dispoziție șase luni pentru a le aproba sau a le respinge. În acest termen, Comisia verifică dacă menținerea dispozițiilor daneze este justificată de necesități importante prevăzute la articolul 36 sau legate de protecția mediului, dacă acestea nu constituie un mijloc de discriminare arbitrară sau o restrângere disimulată a comerțului și nu creează un obstacol inutil și disproporționat în calea funcționării pieței interne.

8. Orice parte care dorește să comunice observații în legătură cu această notificare trebuie să le trimită Comisiei în termen de 30 de zile de la publicarea prezentei notificări. Observațiile trimise după expirarea acestui termen nu vor fi luate în considerare.

9. Informații suplimentare privind notificarea Danemarcei se pot obține de la: Comisia Europeană Direcția Generală Sănătate și Siguranță Alimentară DG SANTE – Unitatea E7 Amelioratorii alimentari Wim Debeuckelaere Telefon: +32 22985095 E-mail: sante-e7-additives@ec.europa.eu

(1) O autorizație de 5 ani a fost acordată prin Decizia 2010/561/CE a Comisiei.

(2) Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (JO L 354, 31.12.2008, p. 16).

(3) Directiva 2006/52/CE a Parlamentului European și a Consiliului din 5 iulie 2006 de modificare a Directivei 95/2/CE privind aditivii alimentari, alții decât coloranții și îndulcitorii, și a Directivei 94/35/CE privind îndulcitorii care trebuie utilizați în produsele alimentare (JO L 204, 26.7.2006, p. 10).

(4) Directiva nr. 95/2/CE a Parlamentului European și a Consiliului din 20 februarie 1995 privind aditivii alimentari, alții decât coloranții și îndulcitorii (JO L 61, 18.3.1995, p. 1).

(5) Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului de stabilire a unei liste a Uniunii a aditivilor alimentari (JO L 295, 12.11.2011, p. 1).

(6) The EFSA Journal (2003) 14, 1-31, The effects of Nitrites/Nitrates on the Microbiological Safety of Meat Products (Efectele nitriților/nitraților asupra siguranței microbiologice a produselor din carne).

(7) Decizia 2010/561/UE a Comisiei din 25 mai 2010 privind dispozițiile naționale notificate de Regatul Danemarcei în ceea ce privește adaosul de nitriți în anumite produse din carne (JO L 247, 21.9.2010, p. 55).

(8) Regulamentul (UE) nr. 257/2010 al Comisiei din 25 martie 2010 de stabilire a unui program de reevaluare a aditivilor alimentari autorizați în conformitate cu Regulamentul (CE) nr. 1333/2008 al Parlamentului European și al Consiliului privind aditivii alimentari (JO L 80, 26.3.2010, p. 19).